Eikka Mäkinen

Einari "Eikka" Kustaa Mäkinen (18. lokakuuta 1897 – 1980) oli suomalainen toimittaja ja urheiluvaikuttaja. Toimittajana hän käytti myös nimimerkkiä "Kimmo Irti".

Mäkinen oli varsinaiselta ammatiltaan kirjaltaja. 1920-luvun vaihteessa hän työskenteli Vaasassa ilmestyneen Vapaan Sanan toimittajana ja siirtyi 1922 Kainuun Työmiehen toimittajaksi Kajaaniin. Vuonna 1923 Mäkinen nimitettiin lehden päätoimittajaksi, mutta se määrättiin lakkautettavaksi jo samana syksynä suuren kommunistijutun yhteydessä. Mäkinen sai myös itse lähes neljän vuoden kuritushuonetuomion valtiopetoksen valmistelusta. Vapauduttuaan Tammisaaren pakkotyölaitoksesta keväällä 1927 Mäkinen palasi Vaasaan, jossa hän työskenteli kommunistisen Työn Äänen toimittajana ja sen lakkauttamisen 1930 jälkeen sosialidemokraattisen Pohjanmaan Kansan toimittajana. Hän oli myös lehden päätoimittaja 1937–1939. Sotavuosien jälkeen Mäkinen työskenteli Kulutusosuuskuntien Keskusliiton osastopäällikkönä Helsingissä.

Mäkinen oli 1920-luvun jälkipuoliskolta lähtien aktiivisesti mukana Työväen Urheiluliiton toiminnassa. Hän oli Vaasan Kiiston ja TUL:n Vaasan piirin puheenjohtaja sekä toimi Työväen Urheilulehden avustajana. Vuonna 1943 Mäkinen valittiin TUL:n liittotoimikuntaan. Hän oli myös kansainvälisenä nyrkkeilytuomarina 1950-luvulle saakka. Helsingin olympialaisten järjestelyihin Mäkinen osallistui nyrkkeilyn olympiatoimikunnan jäsenenä, nyrkkeilykomitean puheenjohtajana sekä tiedotusvaliokunnan jäsenenä.   

Lukuisten osuusliikkeiden historiikkien ohella Mäkinen kirjoitti TUL:n III liittojuhlista kertovan kuvateoksen yhdessä Lauri Nurmen kanssa, edistysmielisen osuustoimintaliikkeen vaikuttajia käsittelevän teoksen sekä Käpylän puutarhakaupunginosan historiikin Mauno Arjavirran kanssa.

Teokset

Lähteet 

Suomalaiset päätoimittajat
Suomalaiset tietokirjailijat
Suomalaiset urheiluvaikuttajat
Suomalaiset osuustoimintaliikkeen vaikuttajat
Suomen Sosialidemokraattisen Puolueen jäsenet
Suomen sosialistisen työväenpuolueen poliitikot
Vuonna 1897 syntyneet
Vuonna 1980 kuolleet